Diari Oficial de la Generalitat Valenciana


Sumari del DOGV 3609, del 21-10-1999 (1999/8926)

DECRET 173/1999, de 5 d'octubre, del Govern Valencià, pel qual s'aproven les bases que hauran de regir les convocatòries que es publiquen per a la concessió d'ajudes econòmiques destinades a subvencionar la compra de llibres per a estudis universitaris i la matrícula universitària en determinades situacions familiars.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1999/10/05/173/dof/vci/html**

### Dades del document

Número de DOGV
:   3609

Data del DOGV
:   21-10-1999

Secció del DOGV
:   I. DISPOSICIONS GENERALS

Número del document
:   1999/8926


Data del document
:   05-10-1999

Organisme emissor
:   Conselleria de Benestar Social

Tipus de document
:   Decret

Descriptors 

:   * suport econòmic
    * universitat
    * material d'ensenyament
    * ajuda pública

DECRET 173/1999, de 5 d'octubre, del Govern Valencià, pel qual s'aproven les bases que hauran de regir les convocatòries que es publiquen per a la concessió d'ajudes econòmiques destinades a subvencionar la compra de llibres per a estudis universitaris i la matrícula universitària en determinades situacions familiars. [1999/M8926]
  
La Llei de la Generalitat Valenciana 5/1997, de 25 de juny, per la qual es regula el sistema de serveis socials inclou, dins de les responsabilitats d'aquesta, donar resposta a diferents problemes socials mitjançant l'aportació de recursos financers, tècnics, humans i organitzatius necessaris, així com garantir l'atenció integral a la família i atendre tots els problemes que puguen incidir en el seu benestar, prevenint-los o esmenant-los.
  
La Generalitat Valenciana és conscient de la necessitat d'establir ajudes econòmiques dirigides a les famílies que en un moment determinat del seu cicle vital no compten amb els recursos suficients per atendre totes les seues necessitats, a fi de pal·liar, en la mesura possible, les problemàtiques concretes pròpies de l'evolució social.
  
L'increment de l'accés a les universitats i a estudis superiors en general, ha estat un dels elements més significatius de les últimes dècades en la societat espanyola i també en l'àmbit de la Comunitat Valenciana.
  
Alhora, la major especialització i competitivitat en el món laboral comporta, en moltes ocasions, la prolongació del període de formació dels joves. Aquest fet, junt a la dificultat en la incorporació al món del treball, obstaculitza la possibilitat d'emancipació dels fills i filles.
  
D'altra banda, és voluntat del Govern Valencià anar més allà quant a l'atenció i al reconeixement legal a les famílies nombroses.
  
La protecció de les famílies nombroses ha d'atendre al fet que algunes d'aquestes perden, per distintes circumstàncies, el reconeixement oficial previst en la Llei estatal 25/1971, de 19 de juny, de Protecció a les Famílies Nombroses i en els seus successius desplegaments normatius, i per això deixen de tenir dret a determinades ajudes i beneficis de l'administració. En altres ocasions és únicament algun dels fills o filles qui perd els beneficis a què té dret la seua família per haver deixat de complir algun dels requisits legals, generalment, superar determinada edat.
  
Per això es considera especialment important subvencionar la compra de llibres de text i les matrícules universitàries per als fills o filles pertanyents a famílies que no poden obtenir l'esmentat reconeixement oficial de família nombrosa perquè supera algun o alguns dels seus fills els criteris d'edat establits en la normativa vigent, encara que s'hi complisca el de convivència.
  
També és voluntat del Govern Valencià reconéixer les necessitats de les famílies nuclears que, per les seues especials circumstàncies quant al nombre i tipologia dels seus membres, tenen dificultat per a l'obtenció dels ingressos econòmics adequats per mantenir els fills o filles al seu càrrec, quan aquests estiguen realitzant estudis universitaris.
  
Les esmentades famílies són aquelles que, formades exclusivament per un dels progenitors i els fills o filles, fan que aquest progenitor puga tenir dificultats per compaginar la vida familiar i la vida laboral i per accedir en condicions normalitzades al món laboral en haver de dedicar més temps a les tasques pròpies de la llar que altres famílies amb major nombre de membres que pogueren recolzar entre si.
  
D'igual forma, per a un mateix nivell de renda, aquestes famílies necessiten destinar majors recursos econòmics que altres per a l'atenció dels fills o filles, ja que no disposen del suport d'altres membres familiars que convisquen al mateix domicili.
  
Les càrregues familiars afegides que es poden donar en ambdós tipus de famílies, com és la convivència d'altres persones incapacitades legalment o discapacitades, també han estat considerades en l'àmbit de les ajudes regulades en aquest decret, per als nuclis monoparentals, ja que les famílies nombroses ja inclou en la seua delimitació legal del nucli, l'existència de membres minusvàlids o incapacitats per al treball.
  
És, doncs, propòsit d'aquest decret ajudar a promoure la igualtat de les famílies regulades en ell amb altres que, mantenint les mateixes condicions substancials, tinguen dret als beneficis a què dóna lloc la condició de família nombrosa, o en aquelles en què un major nombre de membres permeta un suport entre ells, del qual estiguen mancades les famílies incloses en aquest decret.
  
Per això, conforme amb el Consell Jurídic Consultiu de la Comunitat Valenciana, d'acord amb l'establert en l'Estatut d'Autonomia i fent ús de ls facultats establertes en els articles 22.e) i 35.c) de la Llei 5/1983, de 30 de desembre, de Govern Valencià, a proposta de la consellera de Benestar Social i amb la deliberació prèvia del Govern Valencià en la reunió del dia 5 d'octubre de 1999,
  
DECRETE
  
Article 1. Objecte i àmbit d'aplicació
  
És objecte d'aquest decret establir els requisits, les condicions i les quanties de les ajudes per al pagament de matrícules i llibres destinats a estudis universitaris o equiparats, en situacions familiars determinades que suposen dificultats especials per a finançar estudis superiors als seus fills o filles.
  
Els estudis superiors que cobreix aquest decret són aquells que condueixen a l'obtenció del títol de llicenciat, diplomat, mestre, enginyer tècnic, arquitecte tècnic, enginyer, arquitecte, doctor, títol superior en música o dansa, títol superior d'art dramàtic, títol de conservació i restauració i títol de disseny, en l'especialitat que corresponga.
  
Article 2. Beneficiaris
  
Podran sol·licitar i ser beneficiaris d'aquestes ajudes el pare, la mare o el o els fills estudiants universitaris o equiparats que visquen amb ells, integrats en les següents unitats familiars de convivència:
  
2.1. La família en què convisquen un nombre suficient de membres per a obtenir el títol de Família Nombrosa i, no obstant això, l'edat d'algun dels seus fills o filles no ho permeta segons la condició primera establida en l'article 4 de la Llei 25/1971, de 19 de juny, de Protecció a les Famílies Nombroses.
  
En aquest supòsit, les ajudes podran anar destinades qualsevol dels fills i filles que, convivint al domicili familiar, realitzen estudis universitaris.
  
2.2. La família que, ostentant el títol de família nombrosa, té algun fill o filla que, per superar el límit d'edat, no pot acollir-se als beneficis que atorga el dit títol.
  
En aquest supòsit, les ajudes podran anar destinades, exclusivament, a aquells fills o filles que superen el límit d'edat i que convisquen al domicili familiar.
  
2.3. El nucli familiar que pel fet de conviure únicament un dels pares i un o diversos fills o filles, no emancipats, ingresse una renda per càpita inferior a l'estipulada en l'article 3.4 d'aquest decret que li dificulte la possibilitat de sostenir els estudis universitaris d'algun d'ells.
  
En aquest supòsit, les ajudes podran anar destinades qualsevol dels fills o filles, no emancipats, que convisquen al domicili familiar i que realitzen estudis universitaris dels regulats en aquest decret.
  
Les unitats familiars determinades en aquest apartat poden generar el dret a la prestació econòmica encara que es veja augmentada amb la convivència d'altres persones que siguen majors d'edat incapacitats o discapacitats amb una minusvalidesa igual o superior al 65%, siguen membres de la unitat familiar o no.
  
Article 3. Requisits
  
Les famílies que desitgen accedir a les ajudes regulades en aquest decret hauran de reunir, a més a més, els següents requisits:
  
1. El fill o filla pel qui se sol·licita l'ajuda haurà d'estar realitzant estudis universitaris o equiparats, l'any que es convoque l'ajuda, de qualsevol titulació i en qualsevol de les universitats de la Comunitat Valenciana.
  
2. La unitat familiar del sol·licitant haurà de tenir la seua residència habitual i estar empadronada en algun dels municipis de la Comunitat Valenciana.
  
No obstant l'expressat en el paràgraf anterior, s'entendrà que no es trenca la convivència en el cas que un fill o filla residisca en un domicili distint al de la unitat familiar per raó d'estar realitzant aquests estudis, sempre que estiga empadronat al domicili de la mateixa unitat familiar.
  
3. La renda per càpita de la unitat familiar no ha de ser superior a una vegada i mitja el salari mínim interprofessional en còmput anual.
  
S'entendrà per renda per càpita anual la quantitat que resulte de dividir els ingressos anuals bruts de la unitat familiar pel nombre de persones que la componen, segons allò que s'ha contemplat en l'article 2 d'aquest decret.
  
4. A efectes de renda per càpita, es computaran els ingressos aportats per tots els membres de les unitats familiars reconeguts en l'article 2 com a beneficaris de l'ajuda.
  
Article 4. Quantia de les ajudes
  
L'import de les ajudes per als llibres universitaris serà de fins un màxim de 15.000 pessetes (90,15 euros) per beneficiari.
  
En el cas de llibres, l'ajuda exclusivament podrà subvencionar la compra d'aquells que tinguen relació directa amb els estudis superiors en els quals es matricula l'estudiant
  
L'import de les ajudes per a les matrícules universitàries serà el de la quantitat justificada a través del rebut de la matrícula fins a un màxim de 40.000 pessetes (240,40 euros) per persona per a la qual se sol·licita l'ajuda. No obstant això, l'import de l'ajuda no podrà ser superior a l'exempció de taxes que, pel mateix concepte, es concedisca a les famílies nombroses de primera categoria en la corresponent Llei de Taxes.
  
Article 5. Finançament
  
L'ajuda es pagarà a través de les línies de subvenció específiques en el capítol IV de la Conselleria de Benestar Social, dotades amb la quantitat que es determine en la Llei de Pressupostos de la Generalitat Valenciana.
  
Disposicions Addicionals
  
Primera
  
Les quanties mencionades com a límits màxims que percebran els beneficiaris de l'ajuda podran ser actualitzades mitjançant ordre de la consellera de Benestar Social.
  
Segona
  
La Conselleria de Benestar Social o, si s'escau, aquella que tinga atribuïdes les competències en matèria de família, publicarà anualment la convocatòria d'aquestes ajudes expressant l'import global màxim destinat a aquestes, la línia o línies de subvenció de l'exercici a càrrec de les quals hagen de finançar-se, el termini de presentació de les sol·licituds, l'extensió de l'àmbit de família nombrosa i de la monoparentalitat i qualssevol altres aspectes necessaris per a accedir a aquestes ajudes, així com la delimitació de prioritats en les necessitats dels beneficiaris.
  
Tercera
  
Les sol·licituds presentades en el marc d'alguna convocatòria pública d'ajudes, que tinga el mateix objecte de subvenció que aquest decret, es regirà pels efectes jurídics determinats en l'ordre.
  
DISPOSICIONS FINALS
  
Primera
  
Es faculta la consellera de Benestar Social o aquella que tinga atribuïdes les competències en matèria de família, per al desenvolupament i aplicació d'aquest decret, mitjançant una ordre.
  
Segona
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 5 d'octubre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera de Benestar Social,


Còpia Permalink ELI